מיטשל בייקר

ויניפרד מיטשל בייקר (באנגלית: Winifred Mitchell Baker; נולדה ב-1957 וגדלה בברקלי, קליפורניה שבארצות הברית) היא המנהלת הכללית ויושבת ראש ההנהלה של קרן מוזילה (The Mozilla Foundation) ושל תאגיד מוזילה, חברת בת של קרן מוזילה, אשר פיתחה בין היתר את דפדפן האינטרנט מוזילה פיירפוקס.

בייקר הוכשרה כעורכת דין. את רוב פועלה היא ביצעה בעמק הסיליקון, בצפון קליפורניה שבארצות הברית.

== לימודים אקדמאים ==
בייקר התחילה את לימודיה האקדמאים באוניברסיטת קליפורניה בברקלי, שם קיבלה תואר ראשון בהצטיינות בלימודי מזרח אסיה. לאחר מכן, בייקר למדה משפטים בבית הספר למשפטים ברקלי באוניברסיטת קליפורניה שם קיבלה את התואר דוקטור למשפטים.<ref></ref>

== עיסוקה ופועלה בין השנים 1990–2002 ==
בשנת 1990 בייקר החלה לעבוד בתור עורכת דין לקניין תאגידי וקניין רוחני ב-פנוויק ו-ווסט, חברת עורכי דין הנותנת שירות לחברות טכנולוגיה גדולות. בין השנים 1993–1994, בייקר עבדה בחברת סאן מיקרוסיסטמס בתור יועצת עורכת דין כללית. בשנת 1994 בייקר החלה לעבוד בלשכה המשפטית של חברת נטסקייפ קומיוניקיישנס.<ref></ref> בייקר הייתה אחראית על הגנת קניין רוחני ועל נושאים משפטיים הקשורים לפיתוח מוצרים. היא יצרה וניהלה את מחלקת הטכנולוגיה של הלשכה המשפטית. בייקר הייתה מעורבת בפרויקט מוזילה מראשיתו, וכתבה גם את הרישיון הציבורי שלו וכמו כן את הרישיון הציבורי של חברת נטסקייפ. בשנת 1999 מונתה בייקר למנכ"לית של ארגון מוזילה, אשר היה אחראי לפיתוח הקוד של מוזילה. בשנת 2001 בייקר פוטרה בעקבות קיצוצים בחברה, אך למרות זאת, היא המשיכה לתפקד כמנכ"לית של ארגון מוזילה בהתנדבות.<ref></ref>

בשנת 2002 בייקר הועסקה בחברת OSAF (בסיס יישומי קוד פתוח) כשתפקידה להנחות את יחסי הקהילה והשותפים של החברה. משרתה של בייקר הייתה חלקית כדי שהיא תוכל להמשיך לפעול כמנכ"לית של ארגון מוזילה.<ref></ref>

== קרן מוזילה ותאגיד מוזילה ==
בשנת 2003, בייקר פיתחה יחד עם חברת AOL שקנתה את חברת נטסקייפ, את קרן מוזילה – קרן ללא מטרות רווח שמטרתה ליצור בחירה וחדשנות באינטרנט על ידי הצעת חלופות. לאחר מכן בייקר מונתה לנשיאה של קרן מוזילה.

בשנת 2005 תאגיד מוזילה הושק כחברת בת רווחית של קרן מוזילה, ובייקר מונתה לתפקיד המנכ"לית בחברה. בנוסף, בייקר הצטרפה למועצת המנהלים של מוזילה, תוך שהיא שומרת על תפקידיה בקרן מוזילה.

בשנת 2008 הודיע תאגיד מוזילה כי בייקר לא תמשיך עוד לכהן כמנכ"לית. הסיבה להחלפתה כמנכ"לית נבעה מכך שבייקר כיהנה בכמה תפקידים חשובים מאוד במוזילה אשר צמחה במהירות ולפיכך לא ניתן היה להמשיך למלא מספר תפקידים כה חשובים בו-זמנית.<ref></ref>

בשנת 2020 בייקר חזרה לפעול כמנכ"לית של תאגיד מוזילה.

== חיים אישיים ==
בייקר נשואה לקייסי דאן (Casey Dunn) והם הורים לבן אחד.<ref></ref>

== הישגים ==
* טיים 100, רשימת 100 המשפיענים והחושבים של מגזין טיים, 2005
* EFF Pioneer Award, 2008
* פרס אניטה בורג לנשים עם חזון
* פרס היכל התהילה של האינטרנט, 2012

== קישורים חיצוניים ==

* [https://www.internethalloffame.org/inductees/mitchell-baker Internet Hall of Fame - Official Biography: Mitchell Baker]
* [https://www.nndb.com/people/082/000125704/ NNDB - Mitchell Baker]
* [https://web.archive.org/web/20070121134942/http://www.time.com/time/subscriber/2005/time100/scientists/100baker.html The 25 most influential people in the world: scientists & thinkers, Time Magazine, 2005]
*[https://www.theguardian.com/technology/2008/feb/28/interviews.opensource The Guardian: Wrangling the web into an open future]
*[https://blog.lizardwrangler.com/2009/01/21/7-things-you-probably-didnt-know-about-me/ Blog.Wizardwrangler]: הבלוג האישי של בייקר

== הערות שוליים ==

קטגוריה:עורכות דין אמריקאיות במאה ה-20
קטגוריה:עורכי דין אמריקאים במאה ה-20
קטגוריה:בוגרי בית הספר למשפטים באוניברסיטת קליפורניה בברקלי
קטגוריה:אמריקאיות שנולדו ב-1957
קטגוריה:אמריקאים שנולדו ב-1957